Κανονισμός (ΕΚ) αριθ. 1429/2002 της Επιτροπής

της 2ας Αυγούστου 2002

για καθορισμό των λεπτομερειών εφαρμογής σχετικά με τις δασμολογικές ποσοστώσεις βοείου κρέατος που προβλέπονται από τους κανονισμούς (ΕΚ) αριθ. 1151/2002, (ΕΚ) αριθ. 1362/2002 και (ΕΚ) αριθ. 1361/2002 του Συμβουλίου για την Εσθονία, τη Λετονία και τη Λιθουανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(2), και ιδίως το άρθρο 32 παράγραφος 1,

Εκτιμώντας τα ακόλουθα:

(1) Οι κανονισμοί (ΕΚ) αριθ. 1151/2002, (ΕΚ) αριθ. 1362/2002 και (ΕΚ) αριθ. 1361/2002 του Συμβουλίου της 27ης Ιουνίου 2002, της 22ας Ιουλίου 2002 και της 22ας Ιουλίου 2002, αντιστοίχως, για τη θέσπιση ορισμένων παραχωρήσεων υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και για την προσαρμογή, ως αυτόνομο και μεταβατικό μέτρο, ορισμένων γεωργικών παραχωρήσεων που προβλέπονται στην ευρωπαϊκή συμφωνία με την Εσθονία(3), τη Λετονία(4) και τη Λιθουανία(5), αντιστοίχως, προβλέπουν το άνοιγμα ορισμένων ετήσιων δασμολογικών ποσοστώσεων προϊόντων με βάση το βόειο κρέας. Οι εισαγωγές εντός των ορίων των ποσοστώσεων αυτών τυγχάνουν απαλλαγής από τους δασμούς που καθορίζονται στο κοινό δασμολόγιο (ΚΔ). Είναι απαραίτητο να θεσπιστούν, σε πολυετή βάση, για περιόδους δώδεκα μηνών που αρχίζουν την 1η Ιουλίου, στο εξής "έτος εισαγωγής", οι λεπτομερείς κανόνες εφαρμογής για τις εν λόγω ποσοστώσεις.

(2) Προκειμένου να διασφαλιστεί ο τακτικός ρυθμός των εισαγωγών των ποσοτήτων που έχουν καθοριστεί, είναι σκόπιμο να κατανεμηθούν οι ποσότητες αυτές σε διαφορετικές περιόδους.

(3) Λόγω του κινδύνου κερδοσκοπίας που εμπεριέχουν τα εν λόγω καθεστώτα στον τομέα του βοείου κρέατος, πρέπει να καθοριστούν επακριβώς οι προϋποθέσεις πρόσβασης των εισαγωγέων στα εν λόγω καθεστώτα. Ο έλεγχος των προϋποθέσεων αυτών απαιτεί τη υποβολή της αίτησης στο κράτος μέλος στο οποίο ο εισαγωγέας είναι εγγεγραμμένος στο μητρώο ΦΠΑ.

(4) Για να διασφαλιστεί σε όλους τους επιλέξιμους εισαγωγείς μεγαλύτερη ισότητα πρόσβασης στα εν λόγω καθεστώτα, είναι απαραίτητο, για κάθε ομάδα προϊόντων κάθε χώρας της Βαλτικής, να περιοριστεί ο αριθμός των αιτήσεων ανά ενδιαφερόμενο και να καθοριστεί μια ανώτατη ποσότητα την οποία μπορεί να αφορά η αίτηση πιστοποιητικού εισαγωγής.

(5) Για τις αιτήσεις πιστοποιητικού ανά ομάδα προϊόντων, θα πρέπει επίσης να καθοριστεί μία ελάχιστη ποσότητα ώστε να μπορεί να θεωρηθεί η εισαγωγή της ποσότητας αυτής πραγματική και αξιόπιστη.

(6) Θα πρέπει να προβλεφθεί ότι οι ποσότητες για τις οποίες μπορούν να ζητηθούν πιστοποιητικά εισαγωγής εγκρίνονται μετά από χρονική προθεσμία για την εξέτασή τους και, ανάλογα με την περίπτωση, με την εφαρμογή ενιαίου ποσοστού μείωσης.

(7) Παράλληλα με την υπενθύμιση των διατάξεων των συμφωνιών που αποβλέπουν στη διασφάλιση της καταγωγής του προϊόντος, θα πρέπει να προβλεφθεί η διαχείριση του εν λόγω καθεστώτος μέσω πιστοποιητικών εισαγωγής. Για το σκοπό αυτό, πρέπει να προβλεφθούν, ιδίως, οι λεπτομέρειες υποβολής των αιτήσεων, καθώς και τα στοιχεία που πρέπει να περιέχονται στις αιτήσεις και τα πιστοποιητικά, ανάλογα με την περίπτωση, με την παρέκκλιση ή συμπλήρωση ορισμένων διατάξεων του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(6), όπως τροποποιήθηκε από τον κανονισμό (ΕΚ) αριθ. 954/2002(7) και του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος και για την κατάργηση του κανονισμού (ΕΚ) αριθ. 2377/80(8), όπως τροποποιήθηκε τελευταία από τον κανονισμό (ΕΚ) αριθ. 2492/2001(9).

(8) Για να αποφευχθεί η κερδοσκοπία, πρέπει να αποκλειστεί η δυνατότητα μεταβίβασης των πιστοποιητικών εισαγωγής.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σε πολυετή βάση για τις περιόδους από 1ης Ιουλίου ενός έτους έως 30ής Ιουνίου του επόμενου έτους, στο εξής "έτος εισαγωγής", τα προϊόντα που αναφέρονται στο παράρτημα I καταγωγής Εσθονίας, Λετονίας και Λιθουανίας μπορούν να εισάγονται με απαλλαγή από τους δασμούς που καθορίζονται στο κοινό δασμολόγιο, στο πλαίσιο των δασμολογικών ποσοστώσεων που προβλέπονται από τους κανονισμούς (ΕΚ) αριθ. 1151/2002, (ΕΚ) αριθ. 1362/2002 και (ΕΚ) αριθ. 1361/2002 σύμφωνα με τις διατάξεις του παρόντος κανονισμού.

2. Για τις ποσοστώσεις αυτές η ετήσια ποσότητα των προϊόντων αναφέρεται στο παράρτημα I για κάθε έτος εισαγωγής.

Άρθρο 2

1. Οι ποσότητες που αναφέρονται στο άρθρο 1 κατανέμονται σε όλη τη διάρκεια του υπό εξέταση έτους εξαγωγής ως εξής:

- 50 % κατά τη διάρκεια της περιόδου από την 1η Ιουλίου έως τις 31 Δεκεμβρίου,

- 50 % κατά τη διάρκεια της περιόδου από την 1η Ιανουαρίου έως τις 30 Ιουνίου.

2. Αν κατά τη διάρκεια του υπό εξέταση έτους εισαγωγής η ποσότητα που αποτελεί το αντικείμενο αιτήσεων έκδοσης πιστοποιητικών εισαγωγής, οι οποίες υποβάλλονται στο πλαίσιο της πρώτης περιόδου που διευκρινίζεται στην προηγούμενη παράγραφο, είναι μικρότερη από τη διαθέσιμη ποσότητα, η εναπομένουσα ποσότητα προστίθεται στη διαθέσιμη ποσότητα στο πλαίσιο της επόμενης περιόδου.

Άρθρο 3

1. Για να τύχει των ποσοστώσεων κατά την εισαγωγή οι οποίες αναφέρονται στο άρθρο 1, ο αιτών πρέπει να είναι φυσικό ή νομικό πρόσωπο το οποίο, κατά τη στιγμή της υποβολής της αίτησης πρέπει να αποδείξει, κατά τρόπο που ικανοποιεί τις αρμόδιες αρχές του ενδιαφερόμενου κράτους μέλους, ότι άσκησε τουλάχιστον μία φορά κατά τη διάρκεια των τελευταίων δώδεκα μηνών εμπορική δραστηριότητα στον τομέα του εμπορίου βοείου κρέατος με τρίτες χώρες. Πρέπει επίσης να είναι εγγεγραμμένος σε εθνικό μητρώο ΦΠΑ.

2. Η αίτηση πιστοποιητικού εισαγωγής μπορεί να υποβληθεί μόνο στο κράτος μέλος στο οποίο ο αιτών είναι εγγεγραμμένος σε εθνικό μητρώο ΦΠΑ.

3. Για κάθε χώρα καταγωγής που αναφέρεται στο παράρτημα I:

α) ο ενδιαφερόμενος μπορεί να υποβάλει μία μόνο αίτηση ανά ομάδα προϊόντων. Σε περίπτωση που ο ίδιος ενδιαφερόμενος υποβάλει περισσότερες από μια αιτήσεις ανά ομάδα προϊόντων, απορρίπτονται όλες οι αιτήσεις που αφορούν τα προϊόντα της εν λόγω ομάδας·

β) ως ομάδα προϊόντων νοείται το σύνολο ορισμένων προϊόντων που αναφέρονται στο παράρτημα I καταγωγής της ίδιας χώρας.

Για την Εσθονία προβλέπονται οι εξής ομάδες:

ομάδα 1: κωδικοί ΣΟ 0201 και 0202,

ομάδα 2: κωδικός ΣΟ 1602 50 10.

Για τη Λετονία και τη Λιθουανία προβλέπονται οι εξής ομάδες:

ομάδα 1: κωδικοί ΣΟ 0201 και 0202,

ομάδα 2: κωδικοί ΣΟ 0206 10 95 και 0206 29 91,

ομάδα 3: κωδικός ΣΟ 0210 20,

ομάδα 4: κωδικοί ΣΟ 0210 99 51 και 0210 99 90,

ομάδα 5: κωδικός ΣΟ 1602 50·

γ) για κάθε ομάδα προϊόντων, η αίτηση πιστοποιητικού εισαγωγής πρέπει να αφορά ελάχιστη ποσότητα δεκαπέντε τόνων σε βάρος προϊόντων, χωρίς να υπερβαίνει το 10 % της διαθέσιμης ποσότητας.

4. Η αίτηση πιστοποιητικού και το πιστοποιητικού περιλαμβάνουν:

α) στη θέση 8, την ένδειξη της χώρας καταγωγής. Το πιστοποιητικό συνεπάγεται την υποχρέωση να πραγματοποιηθεί η εισαγωγή από την αναγραφόμενη χώρα·

β) στη θέση 16, την ένδειξη μιας από τις ομάδες κωδικών της συνδυασμένης ονοματολογίας, οι οποίες αναφέρονται στην παράγραφο 3 στοιχείο β)·

γ) στη θέση 20, τουλάχιστον μία από τις ακόλουθες ενδείξεις:

- Reglamento (CE) n° 1429/2002

- Forordning (EF) nr. 1429/2002

- Verordnung (EG) Nr. 1429/2002

- Kανονισμός (EK) αριθ. 1429/2002

- Regulation (EC) No 1429/2002

- Règlement (CE) n° 1429/2002

- Regolamento (CE) n. 1429/2002

- Verordening (EG) nr. 1429/2002

- Regulamento (CE) n.o 1429/2002

- Asetus (EY) N:o 1429/2002

- Förordning (EG) nr 1429/2002.

Άρθρο 4

1. Οι αιτήσεις πιστοποιητικών μπορούν να κατατεθούν μόνο κατά τη διάρκεια των δώδεκα πρώτων ημερών της περιόδου που αναφέρονται στο άρθρο 2. Εντούτοις, για την περίοδο από την 1η Ιουλίου έως τις 31 Δεκεμβρίου 2002, οι αιτήσεις μπορούν να υποβάλλονται έως τις 20 Αυγούστου 2002 το αργότερο.

2. Κατόπιν εξέτασης των υποβληθέντων εγγράφων, τα κράτη μέλη κοινοποιούν στην Επιτροπή, το αργότερο την πέμπτη εργάσιμη ημέρα μετά τη λήξη της περιόδου υποβολής των αιτήσεων, τον κατάλογο των αιτούντων, ανά αιτούμενη ποσότητα ανά ομάδα κωδικών ΣΟ για κάθε αύξοντα αριθμό.

Κάθε κοινοποίηση, ακόμη και στην περίπτωση κοινοποίησης στην οποία αναφέρεται "ουδέν", πραγματοποιείται με φαξ, χρησιμοποιώντας τα έντυπα που περιλαμβάνονται στο παράρτημα II.

3. Η Επιτροπή αποφασίζει, το συντομότερο δυνατόν, σε ποιο βαθμό μπορεί να δοθεί συνέχεια στις αιτήσεις πιστοποιητικών. Αν οι ποσότητες για τις οποίες έχουν ζητηθεί πιστοποιητικά υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των αιτούμενων ποσοτήτων.

4. Εφόσον υπάρχει απόφαση αποδοχής των αιτήσεων από την Επιτροπή, τα πιστοποιητικά εκδίδονται το ταχύτερο δυνατό.

Άρθρο 5

1. Με τη επιφύλαξη των διατάξεων του παρόντος κανονισμού, εφαρμόζονται οι διατάξεις των κανονισμών (EK) αριθ. 1291/2000 και (EK) αριθ. 1445/95.

2. Κατά παρέκκλιση του άρθρου 9 παράγραφος 1 του κανονισμού (EK) αριθ. 1291/2000, τα πιστοποιητικά εισαγωγής που εκδίδονται δυνάμει του παρόντος κανονισμού δεν μεταβιβάζονται και δεν εξασφαλίζουν πρόσβαση στις δασμολογικές ποσοστώσεις παρά μόνον εφόσον εκδίδονται στα ίδια ονόματα με αυτά που αναγράφονται στις διασαφήσεις για τη θέση σε ελευθερία κυκλοφορία οι οποίες τα συνοδεύουν.

3. Κατά παρέκκλιση του άρθρου 3 του κανονισμού (EK) αριθ. 1445/95, τα πιστοποιητικά εισαγωγής που εκδίδονται σύμφωνα με τον παρόντα κανονισμό ισχύουν για μία περίοδο εκατόν ογδόντα ημερών από την ημερομηνία εκδόσεώς τους. Ωστόσο, κανένα πιστοποιητικό δεν ισχύει μετά την 30ή Ιουνίου του έτους εισαγωγής.

4. Τα εκδιδόμενα πιστοποιητικά ισχύουν σε ολόκληρη την επικράτεια της Κοινότητας.

Άρθρο 6

Τα προϊόντα απολαύουν των δασμών που αναφέρονται στο παράρτημα I κατόπιν προσκόμισης πιστοποιητικού κυκλοφορίας EUR.1, το οποίο εκδίδεται από τη χώρα εξαγωγής, σύμφωνα με τις διατάξεις του πρωτοκόλλου αριθ. 3 που έχει προσαρτηθεί στην ευρωπαϊκή συμφωνία με την Εσθονία(10), τη Λετονία(11) και τη Λιθουανία(12), αντιστοίχως, ή κατόπιν δήλωσης που υποβάλλει ο εξαγωγέας σύμφωνα με τις διατάξεις του εν λόγω πρωτοκόλλου.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Αυγούστου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 315 της 1.12.2001, σ. 29.

(3) ΕΕ L 170 της 29.6.2002, σ. 15.

(4) ΕΕ L 198 της 27.7.2002, σ. 13.

(5) ΕΕ L 198 της 27.7.2002, σ. 1.

(6) ΕΕ L 152 της 24.6.2000, σ. 1.

(7) ΕΕ L 147 της 5.6.2002, σ. 8.

(8) ΕΕ L 143 της 27.6.1995, σ. 35.

(9) ΕΕ L 337 της 20.12.2001, σ. 18.

(10) ΕΕ L 68 της 9.3.1998, σ. 2.

(11) ΕΕ L 26 της 2.2.1998, σ. 3.

(12) ΕΕ L 51 της 20.2.1998, σ. 3.

ΠΑΡΑΡΤΗΜΑ I

Οι εισαγωγές στην Κοινότητα των ακόλουθων προϊόντων καταγωγής των χωρών που αναφέρονται κατωτέρω αποτελούν το αντικείμενο των κάτωθι παραχωρήσεων

(ΜΕΚ = δασμός που επιβάλλεται στο πλέον ευνοούμενο κράτος)

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

>PIC FILE= "L_2002206EL.001302.TIF">